पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना मरीजों की बढ़ती संख्या के बीच केंद्र सरकार ने होम आइसोलेशन वाले मरीजों के लिए नई गाइडलाइन जारी की है। केंद्रीय स्वास्थ्य एंव परिवार कल्याण मंत्रालय ने बिना लक्षण और हल्के लक्षण वाले मरीजों को लेकर विशेष ध्यान दिया है। स्वास्थ्य मंत्रालय ने स्पष्ट किया है कि होम आइसोलेशन में रहने वाले मरीज बिना किसी डॉक्टरी सलाह के किसी भी दवा का प्रयोग न करें। सोशल मीडिया पर इलाज के तौर तरीकों पर विश्वास न करें। इससे सेहत पर बुरा असर पड़ सकता है। जारी गाइडलाइन में कहा गया है कि डॉक्टर बताएंगे कि आपको हल्का लक्षण है या लक्षण रहित संक्रमण है। संक्रमित व्यक्ति का पूरा परिवार नियमानुसार 14 दिन क्वारेंटाइन रहेगा। रोगी की देखरेख के लिए एक व्यक्ति दिनभर रहे, डॉक्टर से लगातार संपर्क में रहें। 60 वर्ष से अधिक उम्र के मरीज जिन्हें बीपी, मधुमेह, हृदय, किडनी समेत अन्य बीमारियां हैं वो डॉक्टरी सलाह के बाद ही होम आइसोलेशन में रहेंगे। संक्रमित के संपर्क में रहने वाला हर व्यक्ति डॉक्टरी सलाह के बाद एचसीक्यू दवा खाएगा।
होम आइसोलेशन में इलाज:
संक्रमित व्यक्ति हमेशा अपने डॉक्टर के संपर्क में रहेंगे । तकलीफ होने पर डॉक्टर से बात करें। संक्रमण के साथ कोई दूसरी बीमारी है तो डॉक्टरी सलाह के बाद उसकी भी दवा जारी रखें, अपने मन से दवा न बंद करें। संक्रमित को बुखार, खांसी, नाक बहना और अन्य तकलीफें हैं तो लक्षणों को नियंत्रित करने की दवा नियमित लेते रहें। मरीज दिन में कम से कम दो बार गरारा करें और भाप लें, इससे श्वांस नलिका साफ रहेगी।
दवा से नहीं उतर रहा बुखार तो लें चिकित्सकीय सलाह, लक्षण पर भी हर दिन देते रहें ध्यान
बुखार पैरासीटामॉल 650एमजी से दिन में चार बार लेने के बाद भी नियंत्रित नहीं हो रहा है तो डॉक्टर से बात करें। डॉक्टरी सलाह पर स्टेरॉयड का इस्तेमाल करें। कोरोना प्रोटोकॉल के तहत आइवरमेक्टिन दवा का इस्तेमाल जरूर करें। बुखार और खांसी लगातार 5 दिन बाद भी है तो इन्हेलेशन से दी जाने वाली दवाएं लें।
रेमडेसिविर सिर्फ डॉक्टर की निगरानी में लें
नई गाइडलाइन में स्वास्थ्य मंत्रालय ने एक बार फिर कहा है कि होम आइसोलेशन में रहने वाले लोग रेमडेसिविर का इस्तेमाल न करें। ये डॉक्टर की निगरानी में ही लगेगी। मुंह से खाने वाला स्टेरॉयड हल्के लक्षण में नहीं लेनी है। बुखार और खांसी जैसे संक्रमण के सात दिन बाद भी है तो डॉक्टर से विमर्श के बाद ही स्टेरॉयड की हल्की डोज ले सकते हैं।
दस दिन बाद आइसोलेशन से मुक्ति
नई गाइडलाइन के अनुसार पहली बार लक्षण आने के दस दिन बाद मरीज स्वस्थ महसूस कर रहा है तो होम आइसोलेशन खत्म कर सकता है। बिना लक्षण वाले रोगी सैंपल देने के दस दिन बाद आइसोलेशन खत्म कर सकते हैं, ध्यान रहे, इससे तीन दिन पहले बुखार नहीं आना चाहिए । आइसोलेशन पूरा होने पर जांच की जरूरत नहीं है।
जहां गाड़ी जाने में परेशानी है वहां पर सफाईकर्मी करेंगे दवा का छिड़काव
सीवान | कोरोना संक्रमण को मात देने के लिए नगर परिषद मोहल्लों को सेनेटाइज करा रही है। शुक्रवार को नगर परिषद द्वारा शहरी क्षेत्र में सेनेटाइजर का छिड़काव कराया गया। शहर के कचहरी रोड, कचहरी कैंपस, गांधी मैदान सहित अन्य स्थानों का सेनेटाइजेशन किया गया। नगर परिषद के कार्यपालक पदाधिकारी राहुल धर दुबे ने कहा कि शहर की जिन गलियों में बड़ी गाड़ियां नहीं जा पाएंगी। वैसी गली और टोले में सफाईकर्मियों व मजदूर दवा का छिड़काव करेंगे। कहीं भी गंदगी हो तो नगर परिषद से संपर्क करें। पूरे क्षेत्र में सैनिटाइजेशन का काम कराया जाएगा। सभापति सिंघु सिंह ने कहा कि सेनेटाइज करने से संक्रमण का खतरा कम हो जाता है। मास्क लगाकर ही घर से निकलें।
भगवानपुर हाट के वार्डों को किया गया सेनेटाइज
भगवानपुर हाट| प्रखंड क्षेत्र के सोंधानी पंचायत में कोरोना वायरस से होने वाले संक्रमण से बचाव को लेकर शुक्रवार को दवा छिड़काव का अभियान चलाया गया। इस अभियान के तहत भीड़-भाड़ वाले स्थानों पर सोडियम हाइपर क्लोराइड का छिड़काव किया। पंचायत सचिव नंदकिशोर राम के निर्देश पर मुखिया बिंदु देवी ने कोरोना वायरस के संक्रमण से बचाव के लिए वार्ड संख्या 06 व 07 में भीड़ भाड़ वाले स्थानों पर सोडियम हाइपर क्लोराइड का छिड़काव कराया। सचिव नंदकिशोर राम ने कहा कि टीम बनाकर विभिन्न स्थानों पर दवा का छिड़काव किया जा रहा है। जिसमे भगवानपुर बाजार के सभी दुकान, सड़क व मुख्य भीड़भाड़ वाले स्थानों पर छिड़काव किया गया।
हसनपुरा में 67 लोगों की जांच में तीन कोरोना पॉजिटिव मिले
हसनपुरा| प्रखंड क्षेत्र में कोरोना संक्रमित मरीजों का केस थमने का नाम नही ले रहा है। जहां एक बार फिर 3 कोरोना पॉजिटिव पाए गए है। जिस तरह कोरोना संक्रमित मरीजों में तेजी से इजाफा हो रहा है। इसके प्रति स्थानीय प्रशासन सक्रिय नही दिख रहा है। हालांकि कोरोना केस को देखते हुए स्वास्थ्य विभाग के कर्मियों के बीच खलबली मची हुई है। साथ ही लोगों में भी दहशत का माहौल है। जहां सामुदायिक स्वास्थ्य केंद्र हसनपुरा में विभिन्न गांवों के 67 लोगों का रैपिड एंटीजन जांच लिया गया था। जांच के दौरान चैनपुर के एक व सीवान के दो सहित कुल तीन व्यक्तियों रिपोर्ट पॉजिटिव पाया गया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn